ત્રાસવાદીઓનો આ દાવ તેમને જ ભારે પડે તેમ છે. આવાં કૃત્યથી તેઓ લોકોની સહાનુભૂતિ ગુમાવી દેશે એટલું જ નહીં તો સામાન્ય લોકોનાં ઘરોમાં અનેકવાર આશ્રય લઈને પડ્યા રહેતા આ ત્રાસવાદીઓ તેમના આશ્રયસ્થાન પણ ગુમાવી બેસશે. જમ્મુ-કાશ્મીરનાં પૂર્વ મુખ્યપ્રધાન મહેબુબા મુફ્તી આવા સમયે સંતુલિત પ્રતિક્રિયા આપવાનું ચૂકી ગયાં છે અને તેમણે પોલીસ જવાનોની કાર્યવાહી અને ત્રાસવાદીઓનાં કૃત્યોને એક જ ત્રાજવે તોળવાનો પ્રયાસ કર્યો છે. મહેબુબા મુફ્તીના ગૃહનગરમાંથી પણ એક અપહરણ થવાને કારણે તેમણે આવેશમાં આવીને નિવેદન કર્યું હોય તો પણ આવી બાબતમાં આ પ્રકારનું રાજકારણ શોભે નહીં. મહેબુબા મુફ્તીની ઇમેજ આમ પણ ત્રાસવાદીઓ અને પાકિસ્તાન તરફી લોકો પ્રત્યેની સહાનુભૂતિની રહી છે. એટલે કાશ્મીરમાં કદાચ કોઈને તેમનાં વિધાનોથી આશ્ચર્ય થયું નહીં હોય.